KURZUS: Légi közlekedés

MODUL: I. modul

6. lecke: Repülőtéri üzemi folyamatok az igénybevevők szempontjából

| A repülőtér egy szerteágazó rendszer, mely sok ember, sok résztvevő és számtalan különféle alrendszer együttműködését igényli a zavartalan működéshez. A fejezet a repülőtér üzemi folyamatait vizsgálja az igénybe vevők - utasok, fuvaroztatók - szempontjából.
1. Utasforgalom
A repülés, a technológia fejlődésével egyre olcsóbbá vált, és a mobilitási igények növekedésével napjainkban szinte mindenki számára elérhető
Az utas a "repüléssel" a repülőtéren találkozik először, mely szoros kapcsolatban áll a környezetével. A repülőtér nem épülhet akárhova, így ahhoz oda kell jutni valamilyen közlekedési eszközzel.
A tömegközlekedési eszközök általában a repülőtéri termináloknál állnak meg, azonban sok esetben a kötöttpályás megálló szerves része a terminál épületének. Az egyéni közlekedés esetén gondot jelent a járművek nagy száma, ezért rövidtávú, általában közeli, de drága parkolóhelyeket alakítanak ki. A hosszútávú (néhány óra vagy nap) parkoló a repülőtértől messzebb helyezkedik el, azonban általában lényegesen olcsóbb.
Az utas a repülőtérre érkezve, a terminál épületébe jut, melynek egy része nyitott bárki számára, a többi részét csak azok vehetik igénybe, akik már átestek a biztonsági ellenőrzésen. A következő ábrán a repülőtéri folyamatok vázlatos ábrája látható, a piros szaggatott vonal jelzi a biztonsági határt.
A "Check-In" ponton lép be a rendszerbe az utazni kívánó utas. Korábban ez egy személyes adategyeztetés volt a légi társaság képviselőjével. Napjainkba egyre-inkább elterjedt módszer az ún. "Self Check-In", ami azt jelenti, hogy egy számítógépes felületen keresztül az utas intézi a bejelentkezést és megkapja a beszállókártyát. Nagyobb csomagok nem kerülhetnek fel a repülőgép utasterébe, mert egyszerűen biztonsági okokból nem férnek el. Ezeket a csomagokat a csomagkezelő rendszer osztályozza, és juttatja el a megadott repülőgéphez.
A biztonsági zónába belépő összes személyt és csomagot a vonatkozó előírásoknak megfelelően ellenőriznek. Az ellenőrzést hatósági személyek végzik. A csomagokat speciálisan kialakított röntgen készülékkel ellenőrzik, mely az anyag sűrűsége, és formája alapján dönt arról, hogy az adott csomagban van-e veszélyes tartalom.
Utassal kapcsolatos repülőtéri folyamatok
37. ábra
A bejelentkezett, ellenőrzött utasok az indulási zónában tudnak várakozni az induló repülőgépre.
A forgalmi előtéren előkészített repülőgépeket az indulást megelőzően az ún. kapuknál lehet elérni. Az kapunál a légitársaság megbízottja ellenőrzi, hogy az szálljon fel a repülőgépre, akinek van érvényes jegye. Itt történik kézi poggyászok méretbeli ellenőrzése is. Ha mindez sikeres, az utas felszállhat a repülőgépre és elfoglalhatja a helyét.
A kaputól az utas a repülőtér nagyságától, kiépítettségétől és a repülőgéptől függően többféle módon tud eljutni a repülőgéphez. Általában az utasok gyalogosan nem mozoghatnak a forgalmi előtéren. Gyakori, hogy autóbusszal szállítják az utasokat. Valószínűleg innen ered az a ma már teljesen elfogadott gyakorlat, hogy az utasok az autóbusz menetirány szerinti jobb oldalán szállnak le és a repülőgépbe a baloldalon szállnak be, egy mozgatható lépcső segítségével. Nagy forgalmú repülőtereken ún. utashidat alkalmaznak.
Utashíd a repülőgépnél (Forrás: adelte.com)
38. ábra
Az utashíd nagy előnye, hogy az utas számára nincs szintkülönbség, nincs kitéve az időjárás viszontagságainak és nincs szükség kiszolgáló autóbuszra. A hátránya viszont az, hogy a repülőgépnek csak az első ajtói használhatók. Üzemeltetési szempontból előnyt jelent, hogy az utaslépcső nem jelent akadályt a repülőgép körüli műveletekben.
A repülés megkezdéséhez szükséges a repülőgép előkészítése is, erről a repülőgépek kiszolgálását bemutató fejezetben található további információ.
A repülőgépen a légi utaskísérők gondoskodnak az utasok biztonságáról és amennyiben van fedélzeti ellátás akkor az utasok kiszolgálásáról. Ez az egyszerűnek tűnő feladat akkor válik bonyolultabbá, amikor hosszú távú járaton ebédet kell felszolgálni 300-400 embernek szinte egy időben, és az utasok általában még választhatnak is 2-3 féle étel közül. A repülőgépen nincs sok hely, így az ételek előkészítése, melegítése, melegen tarása bonyolult feladat.
A korszerű utasszállító repülőgépek nemcsak az utasokat és csomagjaikat, hanem árut is képesek szállítani, ahogy a következő ábrán is látható.
Korszerű utasszállító repülőgép metszete
39. ábra
Az utastér padlószintje alatt van mód szabványos légi konténerek szállítására.
2. Áruforgalom
A légi közlekedés korai szakaszában az áruszállítás, inkább csak postai küldemények, elsősorban levelek továbbítását jelentette. A repülőgépek méretének növekedése később lehetővé tette, értékes, gyors szállítást igénylő küldemények továbbítását. Napjainkban az utasszállító gépek
Vasúti mozdony berakodása teherszállító repülőgépbe
40. ábra
mellett, egy több teherforgalomra tervezett és épített repülőgép áll forgalomba, melyek a korábbi megfogalmazásokkal szemben, akár vasúti mozdonyok elszállítását is lehetővé teszik.
A légi áruszállításban különös jelentősége van a rakomány rögzítésének és az áruk kezelésének. A repülőgépek kör vagy ovális keresztmetszetű törzsében, a hagyományos téglatest formájú konténerek nehezen kezelhetők, sok hely marad kihasználatlanul.
LD3 légi konténer
41. ábra
A légi közlekedés bevezette a repülőgépekhez méretezett konténer rendszerét. Ahogy az előző ábrán látható a hagyományos téglatest egyik oldala ferde, így jobb helykihasználást tesz lehetővé. A konténer használatával az áruvédelem is biztosítható, mivel a repülés során a konténer a repülőgép megfelelő pontjaihoz kapcsolódik.
Légi áruszállító paletta
42. ábra
A légi közlekedésben többféle méretű konténer használatos, azonban vannak olyan árucikkek, melyek nem férnek el vagy nem rakhatók konténerben. Ebben az esetben nyújt segítséget, az ún. paletta. Ez nem más, mint a légi közlekedésben szabványosított méretű raklap. A paletta kialakítása lehetővé teszi a repülőgép padlózatán történő biztonságos rögzítést, ill. ahogy az előző ábrán látható, a rakomány palettához történő rögzítése is megoldható.
Helytelen rakodás eredménye a hátra billenő repülőgép
43. ábra
A repülőgép önmagában agy pontosan kiegyensúlyozott szerkezet. Az áruszállító repülőgépek esetén, külön jelentősége van a rakomány elrendezésének a repülés során. Hasonlóan fontos a rakomány be- ill. kirakásának a sorrendje. Az előző ábrán látható, hogy a helytelen rakodás miatt, a repülőgép hátra billent.
Irodalom
[1] M. S. Nolan: Fundamentals of Air Traffic Control, Cengage Learning Products, Canada 2011. ISBN-13: 978-1-4354-8272-2 (6. fejezet)
[2] Bo Feng - Yanzhi Li - Zuo-Jun Max Shen : Air cargo operations: Literature review and comparison with practices Transportation Research Part C 56 (2015) 263-280
[3] Jeffrey C. Prive - Jeffrey S. Forrest : Practical Airport Operations, Safety, and Emergency Management Elsevier Inc. Cambridge 2016. ISBN: 978-0-12-800515-6

| Ellenőrző kérdések
Miért szükséges a légi áruszállításban speciális eszközök használata? Miért célszerű lépcső helyett, utashidat alkalmazni? Légi utazás során, milyen főbb pontokon halad át az utas?